Ego Garnerius Dei gratia Lingonensis episcopus notum facio presentibus et futuris quod querela que vertebatur inter Lingonensem capitulum et domum Cisterciensem partibus assentientibus pacificata est in hunc modum. Quidam Petrus de Leri apud Fixins dederat domui Cisterciensi mansum unum cum terra quę adiacebat eidem manso super quo questione habita eo quod ad ius pertineret Lingonensis ęcclesię determinatum est ita quod domus Cisterciensis de donatione illa quam ei fecerat Petrus iam dictus de Leri medietatem habebit terre arabilis sub censu unius modii vini et unius bichoti avenę Lingonensis ęcclesię annuatim apud Fixins persolvendo. Preterea edificia que Cistercienses apud Fixins erexerunt in terra Lingonensis ęcclesię cum orto qui adiacet et ambitu curtis cum petraria Cistercienses quiete et pacifice perpetuo possidebunt sub censu duodecim denariorum annis singulis Lingonensi capitulo apud Fixins persolvendo ita tamen quod sepedicti canonici in eadem petraria usuarium suum tantum ad proprios usus habebunt. Viginti bestias armentales possunt ibi Cistercienses habere et centum oves et usuariam plenariam in pascuis de Fixins ad opus earum reddendo capitale sine emenda ubi fecerint damnum. In nemoribus de Fixins non habebunt usum Cistercienses nec acquirere poterunt de his que ad mansum vel colungiam pertinent ęcclesię Lingonensis apud Fixins nisi de assensu ęcclesię Lingonensis. Hoc totum ut supra determinatum est ego laudavi et approbavi et ad precem domini Cisterciensis abbatis et fratrum Cisterciensium sigilli mei munimine confirmavi.